b'\n_START_ARTICLE_\nAristofanes\n_START_PARAGRAPH_\nAristofanes (m.kreik. \xe1\xbc\x88\xcf\x81\xce\xb9\xcf\x83\xcf\x84\xce\xbf\xcf\x86\xce\xac\xce\xbd\xce\xb7\xcf\x82, n. 450\xe2\x80\x93385 eaa.) oli antiikin Kreikan aikainen komediakirjailija. H\xc3\xa4nt\xc3\xa4 on perinteisesti pidetty niin sanotun vanhemman attikalaisen komedian etevimp\xc3\xa4n\xc3\xa4 edustajana ja ankarana hallitsevan vallan arvostelijana.\n_START_SECTION_\nN\xc3\xa4ytelm\xc3\xa4t\n_START_PARAGRAPH_\nAristofaneen komedioita arvioidaan olevan noin nelj\xc3\xa4kymment\xc3\xa4, joista yksitoista on s\xc3\xa4ilynyt. H\xc3\xa4nen tiedet\xc3\xa4\xc3\xa4n n\xc3\xa4ytelmiens\xc3\xa4 vuoksi joutuneen ateenalaisen oikeuden eteen, mutta my\xc3\xb6s saavuttaneen esimerkiksi n\xc3\xa4ytelm\xc3\xa4ll\xc3\xa4\xc3\xa4n Sammakot yhteiskunnallista arvostusta._NEWLINE_Tunnetuimpiin Aristofaneen n\xc3\xa4ytelmiin kuuluu peloponnesolaissodan aikaan kirjoitettu ja sijoittuva n\xc3\xa4ytelm\xc3\xa4 Lysistrate. N\xc3\xa4ytelm\xc3\xa4n perustana on ateenalaisten ja spartalaisten naisten \xe2\x80\x9dlemmenlakko\xe2\x80\x9d, jolloin he kielt\xc3\xa4ytyv\xc3\xa4t harrastamasta seksi\xc3\xa4 miestens\xc3\xa4 kanssa kunnes rauha on saapunut kaupunkien v\xc3\xa4lille. _NEWLINE_Toinen Aristofaneen tunnetuimmista n\xc3\xa4ytelmist\xc3\xa4 on Pilvet, jossa irvaillaan sofisteille ja filosofi Sokrateelle. Osansa saavat my\xc3\xb6s aikalaisaristokraatit, jotka haluavat kouluttaa pojistaan vallanpit\xc3\xa4ji\xc3\xa4. N\xc3\xa4ytelm\xc3\xa4ss\xc3\xa4 Sokrates kuvataan sofistiksi vaikka Platon my\xc3\xb6hemmin kertoo Sokrateen juuri vastustaneen sofistien oppeja. Pilviss\xc3\xa4 voidaan n\xc3\xa4hd\xc3\xa4 my\xc3\xb6s yksi sovellus my\xc3\xb6hemmin Platonin nimiin laitetusta ideaopista, kun Sokrates pyrkii tavoittamaan auringon ideaa pilvien takaa. Pilvet-n\xc3\xa4ytelm\xc3\xa4n teema jatkuu my\xc3\xb6s n\xc3\xa4ytelm\xc3\xa4ss\xc3\xa4 Ampiaiset._NEWLINE_N\xc3\xa4ytelm\xc3\xa4 Naisten juhla l\xc3\xa4htee liikkeelle tilanteesta, jossa tragediakirjailija Euripides pelk\xc3\xa4\xc3\xa4 naisten suuttuneen h\xc3\xa4nen n\xc3\xa4ytelmist\xc3\xa4\xc3\xa4n. Lopulta Euripideen yst\xc3\xa4v\xc3\xa4 l\xc3\xa4htee naiseksi pukeutuneena naisten tilaisuuteen puolustamaan Euripidest\xc3\xa4. Leikki miesten ja naisten roolien erilaisuudessa ja niiden vaihtamisessa on kiintoisa erityisesti antiikin teatterissa, jossa kaikki n\xc3\xa4yttelij\xc3\xa4t olivat miehi\xc3\xa4.\n_START_SECTION_\nVaikutus\n_START_PARAGRAPH_\nAristofaneen vaikutusta jo antiikin Kreikassa kuvannee se, ett\xc3\xa4 Platon on ottanut h\xc3\xa4net kuuluisaan dialogiinsa Pidot, kertomaan yhden tarinan rakkaudesta. My\xc3\xb6hemmin kirjallisuudessa Aristofaneen vaikutukset ovat olleet my\xc3\xb6s mittavat. Kuuluisimpia suoria lainauksia lienee Aristofaneen lemmenlakon k\xc3\xa4ytt\xc3\xb6 sodan lopettamisessa. Omat versionsa tarinasta ovat tehneet esimerkiksi taiteilija Pablo Picasso sek\xc3\xa4 sarjakuvataiteilija Ralf K\xc3\xb6nig. Kuuluisa sanonta \xe2\x80\x9dEmme voi el\xc3\xa4\xc3\xa4 ilman heit\xc3\xa4\xe2\x80\x9d on my\xc3\xb6s johdettavissa Aristofaneen n\xc3\xa4ytelm\xc3\xa4\xc3\xa4n Lysistrate.'